Politiet om drept 13-åring i Danmark: Ble kvalt og slått med murstein 
Den siktede 17-åringen er siktet for drap og voldtekt.  Politiet rykket ut etter melding om en livløs person i området klokken 22.10 mandag.  På stedet fant de den 13 år gamle jenta med svært omfattende skader, og kort tid etterpå ble hun erklært død, opplyser politiet i Nordjylland i en pressemelding rundt midnatt.  Visepolitiinspektør Frank Olsen sier til Ekstra Bladet at 13-åringen ble funnet av sine egne foreldre ved et varmeanlegg.  Ifølge siktelsen mot gutten ble jenta kvalt, og ble drept med flere slag mot hodet med knyttneve og murstein.  Gutten er også siktet for voldtekt av barn under 15 år.  17-åringen tilstår grov vold med døden til følge, men ikke drap. Han nekter også for at han har voldtatt noen.  Ifølge danske TV 2 blir 17-åringen varetektsfengslet på en lukket institusjon for unge frem til 14. mars, da han fyller 18 år. Etter dette vil han bli holdt i varetekt frem til 9. april.  Siktet for drap  Den siktede omtales som avdødes tidligere ekskjæreste. Tidligere ble han og en annen 13-årig jente pågrepet og siktet for drap.  Jenta er tirsdag løslatt, og ifølge politiet tyder ingenting på at hun hadde noe med drapet å gjøre.  Avdøde og jenta skal ha vært meget gode venninner, og vært sammen stort sett daglig, forteller politiet.  Alle de tre ungdommene skal ha vært på samme ungdomsklubb mandag kveld bare timer før drapet. Stemningen skal ifølge politiet ha vært god. – Da de begynner å forlate ungdomsklubben først på kvelden, mister vennen kontakten med avdøde. Så hun går tilbake og ser etter henne. Hun møter 17-åringen, og de tar også kontakt med foreldrene, sier visepolitiinspektør Olsen til Ekstra Bladet.  Drapsvåpenet er funnet, melder politiet.  – Hele byen er i sjokk  Foreldrene og de to tenåringene begynte så å lete etter den avdøde jenta. Den drapssiktede 17-åringen var altså med på søket.  Politiet forklarer at 13-åringen ble pågrepet ettersom hun dro til samme bolig som 17-åringen, og det var grunnlag for å sikte dem begge for drap.  Ordfører i Brønderslev kommune, Mikael Klitgaard, sier til danske TV 2 at de har satt krisestab.  – Jeg er jo i dyp sorg, og jeg føler med familien. Hele byen er i sjokk. Jeg har snakket med flere i byen i dag, og det er simpelthen sjokkerende at det kan skje sånne ting på et forholdsvis fredelig sted, sier Klitgaard.  Halv stang  Skolen hvor avdøde gikk på flagger på halv stang tirsdag. Elever oppfordres til å møte opp på skolen, men det vil ikke gjennomføres undervisning.  – Barna ble tatt godt imot av lærerne, men det blir en tung dag for alle klasser. Du kan føle det – hele byen sørger, sier en forelder til danske TV 2.  – Dypt beklagelig Politiet skriver videre at det er et massivt politioppbud i området rundt varmeanlegget Hjallerup Fjernvarme. Politi, heimevern og sporhunder vil også være synlig andre steder i byen, som har i underkant av 4400 innbyggere.  – Beboere vil trolig bli møtt av avsperringer i deler av byen tirsdag morgen, da de tekniske undersøkelsene vil fortsette en god stund fremover, skriver politiet.  – Vi understreker at vi ser på saken som en enkeltstående og dypt beklagelig hendelse, men vi har full forståelse for at det kan skape utrygghet i området og mange spekulasjoner om hva som har skjedd, sier politiinspektør Hessellund. 
En 13 år gammel jente ble erklært død på stedet etter å ha blitt funnet med store skader i Hjallerup i Nordjylland i Danmark sent mandag kveld. Politiet omtaler saken som et drap.  En person er pågrepet og mistenkt i saken: En 17 år gammel gutt som tidligere var kjæreste med jenta.  Gutten er siktet for drap og voldtekt. 